TCJ คาดรายได้ H2/61 ดีกว่า H1/61 รับธุรกิจท่อเหล็กกล้าไร้สนิมโตเด่น
TCJ คาดรายได้ H2/61 ดีกว่า H1/61 รับธุรกิจท่อเหล็กกล้าไร้สนิมโตเด่น
25 มิ.ย. 2561

ดร.ทรงวุฒิ ไกรภัสสร์พงษ์ ประธานกรรมการบริหาร บริษัท ที.ซี.เจ เอเซีย จำกัด (มหาชน) หรือ TCJ เปิดเผยว่า บริษัทฯ คาดรายได้ครึ่งปีหลังแนวโน้มดีกว่าครึ่งปีแรก เนื่องจากธุรกิจมีโอกาสเติบโตทุกๆ ภาคส่วน โดยเฉพาะธุรกิจท่อเหล็กกล้าไร้สนิมที่ดำเนินการ
โดยบริษัทย่อย บริษัท โตโย มิลเลนเนียม จำกัด หรือ TOYO ที่เป็นผู้ดำเนินธุรกิจผลิต และจำหน่ายท่อเหล็กกล้าไร้สนิม พบว่า ปัจจุบันมีการส่งออเดอร์อย่างต่อเนื่อง ภายหลัง TOYO ประกาศนียบัตรเครื่องหมายมาตรฐานผลิตภัณฑ์อุตสาหกรรม (มอก.) 3 ประเภท ได้แก่ 1. มอก. 1439-2558 เพื่อใช้สำหรับหม้อน้ำเครื่องกำเนิดไอน้ำยวดยิ่ง เครื่องแลกเปลี่ยนความร้อนและเครื่องควบแน่น 2. มอก.2676-2558
สำหรับใช้งานทั่วไป ซึ่งทั้งสอง มอก.ใช้ในอุตสาหกรรมน้ำตาล เอทานอล น้ำแข็งหลอด เป็นต้น และ 3. มอก.2689-2558 ที่ใช้สำหรับโครงสร้างงานตกแต่ง เช่น ราวบันได ลูกกรงบันได ราวกันตก ประตูรั้ว เตียงคนไข้ รถเข็นเครื่องมือครุภัณฑ์ เป็นต้น
โดยบริษัทฯ ทราบว่าต้องมีการยกมาตรฐานเหล็กภายในประเทศไทย ซึ่งบริษัทฯ มีความพร้อมค่อนข้างมาก โดยปัจจุบันบริษัทย่อย นำโดย “โตโย มิลเลนเนียม” ได้มีการเตรียมความพร้อมสำหรับปรับปรุงมาตรฐานเหล็กเรียบร้อยแล้ว จึงคาดว่าจะสอดรับกับสถานการณ์ความต้องการใช้งานเหล็กในปัจจุบัน
นอกจากนี้ ธุรกิจเครื่องจักรกลหนักที่ดำเนินงาน โดยบริษัทย่อย บริษัท บิ๊กเครน แอนด์ อิควิปเม้นต์ เร้นทัลส์ จำกัด ซึ่งเป็นผู้นำธุรกิจให้เช่าเครื่องจักกลหนัก รถยก เครน รถบรรทุกติดเครน มีแนวโน้มเติบโตอย่างมีนัยสำคัญ เนื่องจากบริษัทฯ มีโอกาสรับงานจากกลุ่มผู้รับเหมาก่อสร้างรายใหญ่ เพิ่มขึ้นอย่างต่อเนื่อง
ด้าน นางสาวนันทพัทธ์ ธนาพัฒน์โชคชัย รองกรรมการผู้จัดการ บริษัท โตโย มิลเลนเนียม จำกัด เปิดเผยว่า บริษัทแม่ คือ TCJ มีนโยบายที่จะผลิตท่อที่มีคุณภาพสูง ซึ่งตรงกับมาตรฐานสากล และ TCJ เป็นบริษัทเดียวในประเทศไทย ที่ได้รับประกาศนียบัตรรับรองคุณภาพประกาศนียบัตร 3A
รวมทั้งประกาศนียบัตร Heat Exchanger ทำให้ได้มีโอกาสจัดจำหน่ายท่อเหล็กกล้าไร้สนิมประเภทอาหารและเครื่องดื่ม ให้แก่บริษัทผลิตอาหารและเครื่องดื่มชั้นนำของโลกทั้งสองบริษัท ได้แก่ Alfa Laval และ Tetra Pack ซึ่งจะเป็นลักษณะที่ลูกค้าจะนำผลิตภัณฑ์ของบริษัทมาประกอบเป็นเครื่องจักรขายในประเทศ และส่งออกไปยังต่างประเทศ โดยเรียกได้ว่าบริษัททั้งสองมีความพึงพอใจต่อผลิตภัณฑ์ของ TCJ ในระดับสูง
“ต่อมา TCJ ได้รีบปรับตัวซึ่งทำให้โตโย สามารถรักษาคุณภาพได้ จึงเป็นเหตุให้สามารถรักษาฐานลูกค้าในประเทศไทย รวมทั้งขยายไปยังกลุ่มลูกค้าต่างประเทศ ซึ่งสถานการณ์เหล็กในโลก ณ ปัจจุบัน มีความสับสนชั่วขณะ หลังจากการขึ้นภาษีของสหรัฐอเมริกา แต่การผลิตท่อ เพื่อนำส่งให้ลูกค้า เราไม่ได้รับผลกระทบแต่อย่างไร เนื่องจากกลุ่มลูกค้าเราเป็นระดับ High end เหตุผลทั้งหมดสนับสนุนให้ TCJ ยังคงยืนหยัดอยู่ได้ในปัจจุบัน”โตโย มีความมุ่งมั่น ตั้งใจ ผลิดเหล็กที่ได้คุณภาพ”ดร.ทรงวุฒิ กล่าว